section_heading: Sveučilišta u Hrvatskoj
paragraph_text: Na prijelazu stoljeća postojanje četiriju hrvatskih sveučilišta bilo je samo formalno. Visoko obrazovanje provodili su fakulteti gotovo samostalno. Od tada se sveučilišta polako integriraju u procesu koji još traje. Istovremeno se osnivaju nova sveučilišta: već spomenuto Sveučilište u Zadru 2002. godine, Sveučilište u Dubrovniku (Universitas Studiorum Ragusina) 1. listopada 2003., Hrvatsko katoličko sveučilište 3. lipnja 2006. i Sveučilište Jurja Dobrile u Puli 29. rujna 2006. Integracijom Veleučilišta u Varaždinu i Medijskog sveučilišta iz Koprivnice 22. siječnja 2014. osnovano je novo Sveučilište Sjever čiji su osnivači gradovi Koprivnica i Varaždin. Donošenjem Zakona o prijenosu osnivačkih prava nad Sveučilištem Sjever na Republiku Hrvatsku u 2015. godini ono postaje javno sveučilište s Republikom Hrvatskom kao osnivačem. Godine 2015. osniva se i Sveučilište u Slavonskom Brodu (Universitas Studiorum Marsoniensis) koje s radom započinje 3. kolovoza 2020.